
Par starptautiskās palīdzības pieprasīšanu 
Pamatojoties uz Valsts operatīvās medicīniskās komisijas (turpmāk tekstā - VOMK) 2021.gada 21.oktobra sēdē nolemto par starptautiskās palīdzības pieprasīšanu un pieprasījuma projekta iesniegšanu Eiropas Savienības (turpmāk tekstā - ES) civilās aizsardzības mehānisma informācijas apmaiņas sistēmā, Civilās aizsardzības un katastrofas pārvaldīšanas likuma 24.panta pirmo un otro daļu, Ministru kabineta 2017.gada 12.decembra noteikumu Nr.721 “Humānās palīdzības saņemšanas un sniegšanas kārtība” 6.punktu un Ministru kabineta 2017.gada 12.decembra noteikumiem Nr.722 “Starptautiskās palīdzības pieprasīšanas kārtība” 5.punktu kā arī atsaucoties uz Veselības ministrijas sagatavoto Informatīvo ziņojumu "Par gultu izvēršanu Covid-19 pacientiem"
· 1.  Pieprasīt starptautisko un humāno palīdzību Covid-19 epidēmijas apkarošanā  (medicīnas iekārtas, aprīkojumu un veselības aprūpes personālu), izmantojot ES civilās aizsardzības mehānismu, NATO Eiroatlantisko katastrofu palīdzības koordinācijas centru un, ja nepieciešams, diplomātiskos kanālus
· 2.  Par atbildīgo institūciju starptautiskas palīdzības pieprasīšanas, akceptēšanas un saņemšanas koordinēšanā noteikt Veselības ministriju.
· 3. Atbilstoši  Ministru kabineta 2017.gada 12.decembra noteikumu Nr.722 “Starptautiskās palīdzības pieprasīšanas kārtība” 7.punktam uzdot Ārlietu ministrijai, ja nepieciešams,  nodrošināt starptautiskās palīdzības pieprasījuma nosūtīšanu iespējamiem starptautiskās palīdzības sniedzējiem, izmantojot diplomātiskos kanālus.
· 4. Uzdot Ārlietu ministrijai sniegt atbalstu Veselības ministrijai diplomātisko kontaktu veidā.
· 5. Veselības ministrs pieņem visus lēmumus, kuri nepieciešami saistībā ar starptautiskās palīdzības pieprasīšanas koordinēšanu.
· 6.  Veselības ministrija (Zāļu valsts aģentūra un Veselības inspekcija) veic visas nepieciešamas darbības atbilstoši reglamentos noteiktajam, lai izvērtētu un apstiprinātu ārvalstu ziedojamo, pērkamo vai nododamo lietošanai medicīnas ierīču un iekārtu atbilstību ES un Latvijas tiesību aktu prasībām.
· 7. Aizsardzības ministrija (Valsts aizsardzības loģistikas un iepirkuma centrs) nepieciešamības gadījumā nodrošina atbalstu medicīnas ierīču un iekārtu uzglabāšanai, pārvaldei un loģistikai Latvijas teritorijā un  ārpus tās
· 8. Veselības ministrijai nepieciešamības gadījumā sagatavot un iesniegt Ministru kabinetā pieprasījumu no Valsts budžeta līdzekļu programmas 02.00.00 “Līdzekļi neparedzētiem gadījumiem” 2021. un 2022.gadā, lai nodrošinātu Ministru kabineta 2017.gada 12.decembra noteikumu Nr.722 “Starptautiskās palīdzības pieprasīšanas kārtība” 3.8.apakšpunktā minēto izdevumu segšanai.
· 9. Veselības ministrijai ir tiesības piemērot Publisko iepirkuma likuma 3.panta astotajā daļā noteikto izņēmumu, lai nodrošinātu Ministru kabineta 2017.gada 12.decembra noteikumu Nr.722 “Starptautiskās palīdzības pieprasīšanas kārtība” 3.8.apakšpunktā minēto atbalstu.

